recursal/SuperWikiNEXT-32B huggingface dataset:
**Nikeas** alebo **Nikasias** (starogr. *Νικέας, Νικασίας* – *Nikeas, Nikasias*) bol v roku 500 pred Kr. olympijský víťaz v behu na jedno stadion.

Nikeas z Opuntu bol na 70. olympijských hrách v roku 500 pred Kr. korunovaný olivovým vencom za víťazstvo v behu na jedno stadion. Podľa tradície sa beh na jedno stadion zaviedol už na počiatku hier, t. j. v roku 776 pred Kr. a bol hlavným pretekom aj po zavedení ďalších súťažných disciplín. Menom víťaza tohto preteku sa označovala celá olympiáda.

Staroveký historik Dionysios z Halikarnasu zaznamenal olympijské víťazstvo Nikea v súvislosti s datovaním zasadnutia kmeňov latinského spolku v meste Ferentinum, kde diskutovali o spoločnom postupe proti rastúcej dominancii Ríma.

Referencie a bibliografia
-------------------------

1. 1 2  Dionysios, *Rhémaiké archaiologia*, 5,50.
2. 1 2 3  Eusebios, *Kronika* 2,193.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 377.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.

Pozri aj
--------

* Zoznam olympijských víťazov staroveku
Súradnice: 48°48′09″S 17°52′00″V﻿ / ﻿48,8025°S 17,8666667°V﻿ / 48.8025; 17.8666667

**Hájnica** je prírodná rezervácia v správe štátnej ochrany prírody Biele Karpaty.

Nachádza sa v katastrálnnych územiach obcí Trenčianske Bohuslavice , Haluzice v okrese Nové Mesto nad Váhom a Štvrtok v okrese Trenčín, v Trenčianskom kraji. Územie bolo vyhlásené v roku 1967 na rozlohe 2,2283 ha. Ochranné pásmo nebolo určené. Na území rezervácie platí 4. stupeň ochrany.

Predmetom ochrany sú: *Zvyšky xerotermných trávnatých zárastov s masovým výskytom chráneného druhu hlaváčika jarného (*Adonis vernalis*), ktorý v týchto oblastiach dosahuje severnú hranicu svojho rozšírenia na území Slovenska. Chránené územie sa využíva ako vedeckovýskumný objekt.*

Referencie
----------

1. ↑  Hájnica. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.

Externé odkazy
--------------

* Hájnica v Zozname osobitne chránených častí prírody SR
* Chránené územia, Štátna ochrana prírody Slovenskej republiky

Zdroj
-----

*Tento článok je čiastočný alebo úplný preklad článku Hájnica na českej Wikipédii.*
predná strana novín Vitoša
**Vitoša** (bulh. Витоша) boli bulharské noviny, ktoré vychádzali v Sofii koncom 19. storočia.

Išlo o prvé noviny vydávané v Sofii po oslobodení Bulharska v roku 1878. Noviny vychádzali dvakrát týždenne od 30. mája 1879 do 26. júna 1880.

Noviny vychádzali v tlačiarni Janka Kovačeva. Za vydávaním stála Konzervatívna strana, pričom išlo o oficiálne noviny. Hlavná ideológia novín bola propagandistická kampaň vedená proti liberálnym stranám a najmä ostrá kritika voči liberálnym novinám, predovšetkým denníku *Celokupna Bălgarija* (bulh. Целокупна България). Ako úlohu si denník zadal šíriť myšlienky „národnej jednoty", podpora ustanovenia správneho „poriadku" a „príkladného vedenia". Noviny často prezentovali názory obchodníkov a predstaviteľov rodiaceho sa priemyselného kapitálu.

Šéfredaktormi boli Todor Burmov (prvých päť čísiel) a neskôr Grigor Načovič spoločne s Markom Balabanovom.

Referencie
----------

1. 1 2 3 4 5 6  KOLEKTÍV AUTOROV. Bălgarski enciklopedičen rečnik. Veliko Tărnovo : Gaberoff. 2000. 1330 s. ISBN 9789549607119. S. 189. (po bulharsky)
2. 1 2 3 4 5 6 7 8 9 10 11 12 13 14  KOLEKTÍV AUTOROV. Goľama enciklopedija BĂLGARIJA – tom 4 – băl-găr. Sofia : Bălgarska akademija na naukite – Naučnoinformacionen centăr „Bălgarska enciklopedija". 2011. 4946 s. ISBN 9789548104265. S. 1393. (po bulharsky)
3. ↑  trud.bg
4. 1 2 3 4 5 6 7 8  vestnicibg.com

Iné projekty
------------
**Bulharské euromince** sú budúce euromince s bulharským národným motívom.

Bulharsko je členom Európskej únie od 1. januára 2007. Tento štát plánuje vstúpiť do eurozóny v čo najkratšom možnom termíne. Pôvodný dátum prijatia eura v Bulharsku bol 1. januára 2010. Tento termín sa však nepodarilo splniť. Ďalší plánovaný termín nebol stanovený, ale hovorilo sa, že medzi rokmi 2013 a 2014. Bulharsko má svoju menu bulharský lev pevne naviazaný na euro, 1 EUR = 1,95583 BGN. Pri podpísaní prístupovej zmluvy s Európskou úniou 25. mája 2005 vydala Bulharská národná banka pamätnú mincu s nominálnou hodnotou 1,95583 leva, čo je presne 1 euro.

Vzhľad bulharských euromincí
----------------------------

Od 17. júna 2008, prebiehala po celej krajine diskusia o vzhľade budúcich bulharských euromincí, ktorá pokračovala až do 29. júna. Bulhari sa rozhodovali o finálnom motíve, ktorý bude na všetkých minciach. Hlasovanie prebiehalo na poštách, čerpacích staniciach a školách. Hlavným favoritom bol Madarský jazdec. Ostatné významné návrhy boli staroveká bulharská tradícia zvaná nestinars (skúška ohňom), Cyrilika, Rilský monastier a stredoveká pevnosť Tsarevets pri meste Veliko Tărnovo.

29. júna 2008 bolo oznámené, že 25.44% hlasujúcich si vybralo, za víťazný motív Madarského jazdca.

Referencie
----------

1. ↑
2. ↑
3. ↑
**Ortuť** je minerál, vyskytujúci sa v prírode v kvapalnom stave, chemicky takmer čistá ortuť – Hg.

Charakteristika
---------------

Tento minerál zaraďujeme do trojuholníkovej sústavy, ale tvar klencových kryštálov prejavuje iba pri teplote pod −39 stupňov Celzia. Pri normálnej teplote je ortuť kvapalná a tvorí malé guľôčky. Má svetlú striebristobielu farbu; vryp nemá. Je nepriehľadná a vyznačuje sa výrazným kovovým leskom.

Vznik
-----

Vzniká na hydrotermálnych rudných žilách, v okolí sopečných kráterov, často spolu s rumelkou.

Poznávanie
----------

Ortuť sa rozpúšťa v kyseline dusičnej.

Výskyty na Slovensku
--------------------

* Nižná Slaná
* Rudňany
* Gelnica
* Malachov
* Pezinok
* Poproč
* Dubník
* Merník
* Zlatá Baňa
* Lovinobaňa

Referencie
----------

Iné projekty
------------

Commons
* Spolupracuj na Commons Commons ponúka multimediálne súbory na tému **ortuť**.

Externé odkazy
--------------

* Mineraly.sk – zdroj, z ktorého (pôvodne) čerpal tento článok.
* www.mindat.org - ortuť na mineralogickej databáze
**Ortoklas** je minerál kryštalizujúci v monoklinickej sústave, chemicky hlinitokremičitan draselný - KAlSi3O8. Patrí do skupiny živcov.

Charakteristika
---------------

Tento dôležitý horninotvorný minerál vytvára prizmatické alebo tabuľkovité kryštály, ktoré bývajú často zdvojčatené. Vyskytuje sa aj v celistvej, lištovitej alebo zrnitej podobe. Môže byť biely, červenkastý, bezfarebný, žltý, sivý alebo zelený, vryp má biely. Je to priesvitný až nepriehľadný minerál so skleným až perleťovým leskom.

Vznik
-----

Vzniká v mnohých vyvretých horninách, napríklad v žulách, pegmatitoch, ryolitoch, trachytoch, syenitoch. Okrem toho býva prítomný aj v premenených horninách a úlomky sú bežnou súčasťou mnohých usadených hornín.

Poznávanie
----------

Ortoklas je nerozpustný v kyselinách a je takmer netaviteľný.

Výskyty na Slovensku
--------------------

Bežný minerál granitov, granodioritov a mnohých ďalších vyvrelých, premenených a zriedkavo aj usadených hornín.

Iné projekty
------------

Commons
* Spolupracuj na Commons Commons ponúka multimediálne súbory na tému **ortoklas**.

Externé odkazy
--------------

* Mineraly.sk – zdroj, z ktorého (pôvodne) čerpal tento článok.
* www.mindat.org - ortoklas na mineralogickej databáze
Pokojová fáza spánku (*NREM*)
**Ortodoxný spánok** (iné názvy: **NREM, spánok NREM, NREM-spánok, spánok non-REM, non-REM-spánok, synchronizovaný spánok, telencefalický spánok,** (?)**tichý spánok**, NREM je skratka z angl. *non-rapid eye movement*; posledné fázy NREM sa volajú **pomalovlnný spánok** alebo **hlboký spánok**) je pokojová fáza spánku, počas ktorej sa nesnívajú sny na rozdiel od fázy REM spánku, počas ktorej sa sny snívajú.

Časť spánku so snami (*REM*)
Väčšinu času zaberá pokojová fáza spánku (NREM), v priebehu ktorej sa človek môže bez ťažkostí prebudiť a základné funkcie ako dychová a srdcová frekvencia nie sú veľmi utlmené. Každých zhruba 90 minút sa táto fáza mení na fázu REM (čiže paradoxnú), v ktorej sa snívajú sny.

Spánkové fázy
-------------

Vedci zistili, že fázy spánku sú veľmi organizované. NREM fáza má štyri časti, ktoré majú svoje stále poradie. V priebehu NREM 1 spí človek ľahko a dá sa bez ťažkostí prebudiť. Potom sa spánok postupne prehlbuje. Najťažšie je spáča prebudiť počas najhlbšieho štádia 4. V priebehu noci sa spánková fáza NREM strieda s kratším obdobím REM fázy. Sny sa snívajú takmer výhradne vo fáze REM.
O vzhľade **českých euromincí** ešte nebolo rozhodnuté, ale uvažuje sa o usporiadaní súťaže motívov. O strane vyhradenej Česku bude diskutovať ČNB a Národná koordinačná skupina.

Pôvodne Česko plánovalo prijatie eura na 1. januára 2010 tzv. veľkým treskom v priebehu jedného dňa, ale kvôli zlému stavu verejných financií a neuskutočnení potrebných reforiem výdajov štátneho rozpočtu bude prijatie o niekoľko rokov posunuté. Najskôr politici uvažovali o roku 2012, koncom roku 2007 však predseda vlády Mirek Topolánek uviedol, že vzhľadom na nedokončenú reformu dôchodkového a zdravotného systému je aj tento termín nereálny.

Česko je členom EÚ od 1. mája 2004 a tiež aj členom Európskej menovej únie, no ešte nevstúpilo do eurozóny, preto stále používa svoju vlastnú menu, českú korunu. Ku vstupu do eurozóny sa zaviazalo v prístupovej zmluve schválenej referendom, preto ani zvláštne referendum na prijatie eura nie je nutné.

V roku 2010 Petr Nečas prehlásil, že jeho vláda dátum prijatia eura nestanoví, čím oddialil prijatie Eura o niekoľko ďalších rokov.

Referencie
----------

1. ↑
**The Flirts** bola americká dievčenská skupina. Trojica bola založená a vedená americkým Hi-NRG zakladateľom Bobbym Orlandom. Pôvodne bola zložená z blondínky, brunetky a červenovlásky. Známa je vďaka hitom ako „Passion", „Danger", „Helpless" či „Jukebox (Don’t Put Another Dime)".

Koncept skupiny a úspech
------------------------

Orlando dostal nápad vytvoriť The Flirts, pričom napísal a zložil skladby, hral na nástrojoch a produkoval skladby. V tom čase vyskúšal použiť tri dievčatá, ktoré by zosobňovali túto skupinu. Často tiež používal služby profesionálych štúdiových hudobníčok pre vokálne časti svojich skladieb. zostava skupiny The Flirts sa často menila, a s každým štúdiovým albumom sa objavil niekto nový. Medzi rokmi 1982 až 1992 vydala skupina šesť štúdiových albumov a množstvo singlov. Takisto sa zúčastnila niekoľkých medzinárodných turné, často v kluboch a prevažne so spevom na playback.

Ich debutový singel „Jukebox" obadil 28. miesto v americkom rebríčku Hot Dance Club Play a v hudobnej stanici MTV mala v roku 1982 značnú hranosť. Druhý singel „Passion" dosiahol lepšie 21. miesto v Hot Dance Club Play a s obrovským úspechom v Európe dosiahol 4. miesto v nemeckom rebríčku Media Control Charts a 22. miesto v holandskom rebríčku Dutch Top 40. šiesty singel „Helpless (You Took My Love)" dosiahol 12. miesto v Hot Dance Club Play.

Členovia
--------

* Bobby Orlando
* Andrea Del Conte
* Hope Brayman
* Holly Kerr
* Sandy Lorenzo
* Rebecca Sulivan
* Pamela Leonard
* Linda J Rizzo
* Elizabeth
* Tricia Wygal
* Christina Criscione
* Geri Fallo
* Debra "Debbie" Gaynor
* Christie Muhaw
* Kim Rowe
* Danielle McKee

Plus ďalšie štúdiové speváčky, ktoré spievali hlavné a sprievodné vokály v skladbách, ktoré boli vydané pod názvom The Flirts.

Diskografia
-----------

### Štúdiové albumy

* 1982 *10¢ a Dance*
* 1982 *Calling All Boys*
* 1983 *Born to Flirt*
* 1984 *Made in America*
* 1985 *Blondes Brunettes & Redheads*
* 1986 *Questions of the Heart*
* 1991 *The Best of the Flirts*
* 1992 *Take A Chance On Me*
* 1993 *Greatest Hits*
* 2002 *De Luxe Collection*

### Single

* 1982 *Jukebox (Don't Put Another Dime)*
* 1982 *Passion*
* 1982 *Calling All Boys*
* 1982 *Jungle Rock*
* 1982 *We Just Want to Dance*
* 1982 *On the Beach*
* 1991 *Miss You*
* 1982 *Boy Crazy*
* 1984 *Helpless (You Took My Love)*
* 1984 *Dancing Madly Backwards*
* 1983 *Danger*
* 1985 *Voulez-Vous*
* 1985 *You and Me*
* 1985 *New Toy*
* 1983 *Oriental Boy*
* 1986 *After Midnight*
* 1986 *All You Ever Think About Is (Sex)*

Referencie
----------

1. ↑  German charts
2. ↑  Dutch Top 40

Zdroj
-----

*Tento článok je čiastočný alebo úplný preklad článku The Flirts na anglickej Wikipédii.*
**České národné hokejové mužstvo hráčov do 18 rokov** je mužstvo, ktoré reprezentuje Česko na majstrovstvách sveta hráčov do 18 rokov v ľadovom hokeji.

Medzinárodné súťaže
-------------------

### Majstrovstvá Európy v ľadovom hokeji hráčov do 18 rokov

*Bližšie informácie v hlavnom článku: Majstrovstvá Európy v ľadovom hokeji hráčov do 18 rokov*

|  |  |
| --- | --- |
| * 1993:  3.miesto
* 1994:  3.miesto
* 1995: 5.miesto
 | * 1996: 5.miesto
* 1997: 5.miesto
* 1998: 4.miesto
 |

### Majstrovstvá sveta v ľadovom hokeji hráčov do 18 rokov

*Bližšie informácie v hlavnom článku: Majstrovstvá sveta v ľadovom hokeji hráčov do 18 rokov*

|  |  |
| --- | --- |
| * 1999: 5.miesto
* 2000: 6.miesto
* 2001: 4.miesto
* 2002:  3.miesto
* 2003: 6.miesto
* 2004:  3.miesto
* 2005: 4.miesto
* 2006:  3.miesto
* 2007: 9.miesto
* 2008: 1.miesto v Divízii I Skupina A
 | * 2009: 6.miesto
* 2010: 6.miesto
* 2011: 8.miesto
* 2012: 8.miesto
* 2013: 7.miesto
* 2014:  2.miesto
* 2015: 6.miesto
* 2016: 7.miesto
* 2017: 7.miesto
 |

Zdroj
-----

*Tento článok je čiastočný alebo úplný preklad článku Czech Republic men's national under-18 ice hockey team na anglickej Wikipédii.*
The European Society for History of Law - znak združenia
**The European Society for History of Law** *(Európska spoločnosť pre dejiny práva)* je celoeurópske združenie so sídlom v Brne, založené v roku 2009. Spoločnosť združuje nielen osoby s akademického prostredia, ale spolupracuje významnými osobnosťami z justície (predovšetkým z Ústavného súdu), prokuratúry, advokácie a verejnej správy, ktoré výrazným spôsobom prispievajú k naplneniu cieľov združenia.

Európska spoločnosť pre dejiny práva umožňuje najmä právnickej verejnosti poznať historické súvislosti, súčasné i budúce právne úpravy jednotlivých právnych inštitútov. Umožní právnikom v právnej praxi sprostredkovať a priblížiť názory na niektoré právne problémy a dnes už zabudnutú judikatúru. Úlohou združenia je podporovať výskum v oblasti právnych dejín, romanistiky a dejín právneho myslenia v rôznych európskych krajinách. Predmet záujmu tvoria:

* právne systémy a právne inštitúty
* právne štruktúry
* významné osobnosti právnej histórie, právnej vedy a právneho myslenia
* rímske právo
* dejiny právneho myslenia

Európska spoločnosť pre dejiny práva organizuje pre svojich členov konferencie, prednášky, semináre, exkurzie a spoločné stretnutia, na ktorých sú diskutované aktuálne otázky európskych právnych dejín a ktoré slúžia ako platforma pre prezentáciu vedeckých výsledkov právnych historikov z rôznych európskych krajín. K posledne menovanému významne prispieva takisto aj vydávanie anglicky a nemecky písaného recenzovaného časopisu *Journal on European History of Law* (ISSN: 2042-6402), ktorý pomocou týchto dvoch "univerzálnych" jazykov sprostredkúva poznatky z právnej histórie a z romanistiky záujemcom z celého sveta.

Vedecká rada združenia
----------------------

Všetky publikácie vydávané združením prechádzajú recenzným konaním. Členovia vedeckej rady sú osobnosti z akademického prostredia i z právnej praxe.

Referencie
----------

1. ↑

Externé odkazy
--------------

* Oficiálne stránky združenia (po česky), (po anglicky), (po nemecky), (po rusky), (po hebrejsky)
* Stránky združenia na Facebooku
**Daimler AG** (pôvodne **Daimler-Benz AG**, **DaimlerChrysler AG**) je nemecká spoločnosť a jeden z najväčších výrobcov automobilov na svete. Spoločne s výrobou osobných automobilov Mercedes-Benz, vyrába nákladné automobily a autobusy. Prostredníctvom spoločnosti Daimler Financial Services realizuje aj finančné služby. 

Spoločnosť vlastní majoritný podiel v skupine EADS, v tíme F1 Vodafone McLaren Mercedes a v japonskej spoločnosti na výrobu nákladných automobilov Mitsubishi Fuso Truck and Bus Corporation. Daimler vyrába automobily, nákladné vozidlá a autobusy pod značkami Mercedes-Benz, Maybach, AMG, Smart, Setra, Orion, Freightliner, Mitsubishi Fuso, Detroit Diesel, Western Star, Sterling Trucks, Thomas Built Buses.

Výroba v krajinách
------------------

Výroba prebieha v globálnom rozsahu a spoločnosť má továrne v: Nemecku, USA, Kanade, Mexiku, Francúzsku, Británii, Španielsku, Portugalsku, Česku, Turecku, Číne, Indii, Indonézii, Argentíne, Brazílii, Južnej Afrike, Japonsku a Vietname.

Pozri aj
--------

* Mercedes-Benz High Performance Engines – výroba motorov pre monoposty Formuly 1

Iné projekty
------------

Commons
* Spolupracuj na Commons Commons ponúka multimediálne súbory na tému **Daimler (súčasný podnik)**

Externé odkazy
--------------

* Oficiálny web spoločnosti Daimler

Zdroj
-----

* *Tento článok je čiastočný alebo úplný preklad článku Daimler AG na českej Wikipédii.*
**Hygiena** (gr. *hygies* = zdravý, Hygiea je v gréckej mytológii bohyňa zdravia) je vedný odbor študujúci zdravý spôsob života z hľadiska jedinca aj spoločnosti. Vytvára pravidlá takéhoto spôsobu života a skúma ich dodržiavanie.

Hlavnou úlohou hygieny je zabrániť, aby negatívne faktory vonkajšieho prostredia prekročili rámec adaptability ľudského organizmu. Negatívne faktory zväčša vyplývajú z rozvoja technickej civilizácie (napr. hluk, vibrácie, ionizujúce žiarenie, chemické látky, znečistenie životného prostredia, zhoršenie kvality výživy a pod.)

Hlavná náplň hygieny je napríklad udržanie stanovenej kvality životného a pracovného prostredia, štúdium vplyvu výživy, vytváranie noriem pre životné a pracovné prostredie a pod.

Referencie
----------

1. ↑  adaptácia. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 47.

Iné projekty
------------

Commons
* Spolupracuj na Commons Commons ponúka multimediálne súbory na tému **Hygiena**
**Michael Ridpath** (\* 1961) je britský spisovateľ trilerov z finančníckeho prostredia.

Život
-----

Jedného dňa si Michael Ridpath, úspešný londýnsky obchodník s obligáciami, kúpil počítač a po večeroch zo zábavy napísal triler z finančníckeho prostredia. Literárna agentka Carol Blakeová román náhodou objavila v záplave nevyžiadaných rukopisov. Autor dostal zmluvu na 250 tisíc libier, zahraničné práva boli predané do 23 krajín a pripravuje sa filmová verzia. 

Po veľkom úspechu svojej prvej knihy sa Ridpath vrátil k práci v Saudskej medzinárodnej banke, kde pôsobí dva dni v týždni a ďalšie tri dni píše v prenajatej kancelárii svoj ďalší román.

Bibliografia
------------

* 1995 - *Falošná záruka* (*Free to Trade*)
* *Virtuálna realita* (*Trading Reality*)
* 1998 - *Maklér* (*The Marketmaker*)
* *Final Venture*
* *The Predator*
* *On the Edge*
* *Fatal Error*

### Po slovensky

* 1996 - *Falošná záruka* (*Free to Trade*)
* *Virtuálna realita* (*Trading Reality*)
* 1999 - *Maklér* (*The Marketmaker*)

Autoritné údaje: * BnF: 13089114c
* GND: 115862889
* ISNI: 0000 0001 0919 409X
* LCCN: n94074760
* NK ČR: jn20011101010
* VIAF: 79384866
* WorldCat: lccn-n94074760
**Hyena pásavá** (lat. Hyaena hyaena) je druh z čeľade hyenovitých.

Opis
----

Hyena pásavá je štíhle zviera s vysokými nohami, postavou pripomínajúce psa. Dorastá do dĺžky okolo 110 cm, huňatý čiernobiely chvost meria približne 20 cm. Váži okolo 35 – 40 kg, ale vďaka vztýčiteľnej hrive vyzerá mohutnejšie. Krčná hriva, ako je to pre hyeny typické, sa na chrbte zmenšuje. Jej hrubá riedka srsť je sivej až svetlohnedej farby, s 5 – 6 vertikálnymi čiernymi pásmi na slabinách. Pásy môžu byť aj na nohách. Hlava nie je neforemná ako pri hyene škvrnitej, vyzerá viac ako psia. Nápadné sú dlhé, veľmi pohyblivé, takmer lysé ušnice a výrazné hnedé oči.

Výskyt
------

Tento druh sa vyskytuje v severovýchodnej a západnej Afrike, s výnimkou Sahary a pralesov. Okrem toho obýva aj Blízky a Stredný východ, Kaukaz, Arabský polostrov a väčšinu územia Indie. Jej výskyt je zväčša rozptýlený, na mnohých miestach bola hyena pásavá vyhubená ako údajný škodca.

Biotop
------

Ako biotop preferuje suché stepi, savany, hory a otvorené lesné oblasti. Púšťam sa vyhýba. V niektorých lokalitách sa zdržuje aj v okolí miest a osád, kde sa stravuje odpadkami alebo drobnými domácimi zvieratami.

Správanie
---------

Hyena pásavá je samotársky živočích, ale v období rozmnožovania zvykne tvoriť páry alebo rodinné skupiny. Jej teritórium je rozsiahle okolo 50 km² (v púštiach sú jej teritória väčšie ako v savanách alebo horách). Hranice svojho územia si značí výlučkami pachových žliaz. Aktívna je predovšetkým v noci. Deň trávi spaním v nore alebo jaskyni, často využíva opustené nory hrabáčov, diviakov bradavičnatých, vlkov alebo dikobrazov, ale sama si vie vyhrabať noru hlbokú až 20 m.

Potrava
-------

Hyena pásavá je všežravec. Často sa živí zdochlinami alebo zvyškami potravy po iných šelmách. Loví hmyz a menšie stavovce – ako sú korytnačky, dikobrazy, zajace a podobne. Požiera aj plody a iné rastliny. Jedince tohto druhu žerú všetky druhy mäsa s výnimkou supieho.

Rozmnožovanie
-------------

Hyeny pásavé sa rozmnožujú počas jesene a zimy. Od novembra do februára vyhľadávajú samce samice a pária sa s nimi. Gravidita trvá okolo 3 mesiacov. V jednom vrhu býva 3 – 5 mláďat. Mláďatá sa rodia slepé s jemnou striebristou srsťou. Prvé týždne svojho života strávia v podzemnej nore.

Galéria
-------

* Súboj dvoch hyen pásavých.Súboj dvoch hyen pásavých.
* Hyena so vztýčenou šijou, vďaka ktorej pôsobí mohutnejšie.Hyena so vztýčenou šijou, vďaka ktorej pôsobí mohutnejšie.
* Hyaena hyaena.*Hyaena hyaena*.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Hyena pásavá**
* Spolupracuj na Wikidruhoch Wikidruhy ponúkajú informácie na tému **Hyena pásavá**

Referencie
----------

1. ↑  IUCN Red list 2014.10. Prístup 14. mája 2022

Literatúra
----------

BURNIE, David; KOVÁČ, Vladimír, a kol. *Zviera: Obrazová encyklopédia živočíšnej ríše*. Bratislava : Ikar, 2002. ISBN 80-551-0375-5.

Zdroj
-----

*Tento článok je čiastočný alebo úplný preklad článku Hyena žíhaná na českej Wikipédii.*
**Orthón** (starogr. *Όρθων*) bol olympijský víťaz v behu na jedno stadion v 2. stor. pred Kr.

Orthón zo Syrakúz si na 158. olympijských hrách v roku 148 pred Kr. vydobyl víťazstvo v behu na jedno stadion.Beh na vzdialenosť jedného stadia bol hlavným olympijským pretekom a menom jeho víťaza sa olympiáda (štvorročné obdobie) označovala. Zoznam týchto olympiád spoločne s ich víťazmi zostavili koncom 5. stor. pred Kr. a od 4. stor. pred Kr. ho grécki historici používali pri datovaní.

Zoznam olympijských víťazov (hlavne víťazov stadiodromu od 1. v roku 776 pred Kr. až po 249. olympiádu), a to i meno olympionika Orthóna, uvádza historik Eusebios z Kaisareie vo svojom diele Kronika (starogr. *Παντοδαπὴ Ἱστορία* – *Pantodapé Historia*). Tento zoznam vyhotovoval hlavne z písomností Iulia Africana, autora diel, zachovaných prevažne vo fragmentoch.

Referencie a bibliografia
-------------------------

1. 1 2 3  Eusebios, *Kronika* 2,193.
2. ↑  Mark Golden. *Sport in the ancient world from A to Z*. London : Taylor & Francis, 2004. ISBN 0-203-49732-5. S. 158.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 425.
5. ↑  Josef Šusta. *Dějepisectví*. Praha : Nákl. Historického klubu, 1933. S. 9.

Pozri aj
--------

* Zoznam olympijských víťazov staroveku
**Sivá liatina** je zliatina železa s uhlíkom s obsahom uhlíka približne 3 % a ďalších prvkov. Sú to najmä kremík (2 až 2,5 %), mangán (0,5 až 0,8 %), fosfor a síra. Uhlík je v nej vylúčený v základnej forme ako lamelárny grafit. Kryštalizuje približne podľa stabilnej sústavy rovnovážneho diagramu Fe–C. Skutočný priebeh kryštalizácie je však odlišný v závislosti od prítomných sprievodných prvkov a rýchlosti ochladzovania.

Vlastnosti
----------

Vyznačuje sa relatívne vysokou pevnosťou v tlaku. Ostatné mechanické vlastnosti sú nepriaznivo ovplyvnené tvarom grafitu, ktorého lamely pôsobia ako vruby. Pevnosť v ťahu je len 120 až 300 MPa. Lamelová forma grafitu zvyšuje tepelnú vodivosť. Vlastnosti liatiny sú normované. v STN a európskych normách.

Teplota tavenia je relatívne nízka, 1100°C až 1300°C. Prednosťou je jej dobrá zabiehavosť aj do zložitých foriem a dobrá odolnosť proti korózii.

Výroba sivej liatiny
--------------------

Liatina sa vyrába pretavením surového železa a oceľového šrotu v kuplovniach alebo v elektrických peciach. Roztavený kov sa potom odlieva prevažne do pieskových foriem.

Použitie
--------

Liatina sa používa na odliatky, kde nie sú kladené vysoké nároky na pevnosť a húževnatosť, vo výrobe strojov, automobilovom priemysle, na umelecké odliatky, kanalizačné potrubia a armatúry, odliatky pre stavebný priemysel, radiátory a podobne. V súčasnej dobe je v mnohých oblastiach vytlačovaná ľahkými kovmi a tvárnou liatinou.

Ďalej sa používa ako polotovar pri výrobe:

* tvrdenej liatiny
* očkovanej liatiny
* tvárnej liatiny
* legovanej liatiny

Pozri aj
--------

* oceľ
**Kreslo Barcelona** (nem. Barcelona-Sessel, špa. silla Barcelona) je dizajn kresla z roku 1929. Vytvoril ho architekt a riaditeľ Bauhausu Mies van der Rohe v spolupráci s dizajnérkou Lilly Reichovou.

Uvedenie na trh
---------------

Mies bol poverený nemeckou vládou navrhnúť Nemecký pavilón na výstave Barcelona World Arts Fair v Španielsku. Charakteristické pre túto stavbu je uvoľnenie tvarov a používanie materiálov ako sklo, oceľ či mramor. Po dokončení návrhu pavilónu sa začal spolu so spolupracovníčkou Lilly Reichovou zaoberať dizajnom nábytku. Neskôr o tejto práci povedal: „Stolička je veľmi zložitý objekt. Vie to každý, kto niekedy stoličku skúšal vytvoriť. Je tam nekonečne veľa možností a problémov – stolička musí byť ľahká, silná a zároveň pohodlná. Je omnoho ľahšie postaviť mrakodrap ako vytvoriť stoličku." Táto výstava medzinárodného formátu sa konala za prítomnosti španielskej kráľovskej rodiny a mnohých významných vládnych úradníkov európskych krajín. Mies tu bol vystavený veľkému tlaku, uvedomujúc si dôležitosť podujatia. O tejto stoličke sa vyjadril, že je to: „Dôležitá stolička, elegantná a drahá. Musí byť monumentálna. Nemôžete ju použiť ako stoličku do kuchyne." Hovorí sa, že bola inšpirovaná sedacím skladacím nábytkom z čias Rímskej ríše. Tento veľkolepý a spoločenský pôvod bol pre túto stoličku vhodný a bol nesporne úmyselný. A skutočne sa tieto stoličky stali "kráľovskými trónmi", keď si na ne sadali členovia španielskej kráľovskej rodiny pri návšteve pavilónu. Boli jedinými stoličkami v celom pavilóne.

Kreslo
------

Kostra stoličky bola z ocele a sedacia časť na týchto prvých prototypoch bola kožená slonovinovej farby. V roku 1950 Mies túto stoličku vylepšil s použitím novovytvoreného materiálu – nerezovej ocele. Toto vylepšenie umožnilo výrobu kresla z jedného kusu kovu. Kreslo Barcelona (Barcelona Chair) nazývané tiež Pavilion chair získalo rýchlo obľubu a popularitu mnohých dizajnérov aj verejnosti. Skoro okamžite po uvedení sa dostalo aj do masovej výroby a vyrába sa dodnes. Modernistický princíp v tvorbe nábytku v polovici 20. storočia je vo vytvorení prvkov dostupných masám. Táto stolička je však skôr výnimkou. Cena materiálov ale aj náklady na výrobu sú vysoké. K vysokej cene tiež prispela prezentácia v nemeckom pavilóne spojená s návštevou španielskej šľachty. Neskôr boli navrhnuté aj ďalšie nábytkové prvky, ktoré síce neboli vytvorené Mies van der Rohom, ale nasledovali jeho štýl. Dizajnéri používali rovnaké stoličkové nohy a rovnaké typy koženého prešívaného čalúnenia.

Iné projekty
------------

Commons
* Spolupracuj na Commons Commons ponúka multimediálne súbory na tému **Kreslo Barcelona**
**Sixtina-Clementina** je dodnes záväzná úprava *Vulgáty*. 

Na koncile Tridente v roku 1546 prijali nariadenie, ktoré prikazovalo používať výlučne latinský preklad Biblie *Vulgátu*. Sixtus V. (1585-1590) ako 227. pápež, sa ujal práce na úpravách Hieronymovho pôvodného prekladu a vo Vatikáne založil tlačiareň. Za 18 mesiacov urobil neuveriteľný kus práce. Žiaľ, táto Biblia bola nepoužiteľná pre množstvo chýb a neodborných zásahov, ktoré do nej Sixtus zabudoval. Napriek tomu vyšla ako úradný latinský preklad v roku 1590 pod názvom *Vulgáta* (ad concilii Tridentini praescriptum emend. et a Sixto V. P. M. recognita et approbata, Řím, Vatikán, 1590, 3 sv. fol.). Pápežskou bulou *Aeternus ille* bola vyhlásená, pod hrozbou komunikácie, za *...pravdivú, zákonnú, autentickú a nespornú pri všetkých verejných i súkromných dišputách, čítaniach kázaniach a výkladoch*.  
 
Po jeho smrti sa až 231. pápež Klement VIII. (1592-1605) snažil túto Bibliu za pomoci inkvizície stiahnuť z obehu. Súčasne poveril skupinu biblistov, ktorú viedol kardinál Robert Bellarmino, Sixtov elaborát opraviť. Najnutnejšie opravy trvali 8 mesiacov. Aj keď chyby neboli odstránené kompletne, v roku 1592 vychádza z Vatikánskej tlačiarne tzv. *Sixtova Biblia* (Editio Sixtina). Keďže pôvodné Sixtove dielo ešte stále kolovalo medzi verejnosťou, ďalšie vydania Biblie sa už nazývali po iniciátorovi opráv Klementovi VIII. Takéto vydanie sa dodnes volá *Klementínska Vulgáta*.
V r. 1611 napísal dr. Thomas James vo svojej knihe pojednanie v ktorom sa zaoberal rozdielmi medzi Sixtovou bibliou a neskoršou bibliou Sixta-Klementa a kde je 40 stránkový detailný zoznam chýb a nesprávnych prekladov.

Referencie
----------

1. ↑  pápežská bula *Aeternus ille* (1.3.1589)
2. ↑  Bellarmine, Robert Francis Romulus, jezuitský teológ, (1542-1621)
3. ↑  Dr. Thomas James, (1573-1629), prvý knihovník oxfordskej Bodleian Library
4. ↑  *Bellum Papale*, *alebo The Papal War*. ("History of Romanism," Dr. J. Dowling, str. 487. New York: 1871.)

Zdroje
------

* *Dejiny pápežov*; str. 345-352; MUDr. Pavol Timko, Banská Bystrica 1944; vydavateľ J. Havelka, Nihil obstat. Dr. Augustin Dokupil m.p. censor dioc. Num. 3.915/1943, Imrimatur Andreas m.p. Episcopus. 23. decembra 1943
* *Dialog o Ekuménii*; D. Seberíni, 1998
* *Temné papežství*, Peter de Rosa, ETC Publishing, Praha 1997, ISBN 80-86006-04-2, str 228-234,
Štátny znak Mongolska 1991 – súčasnosť **Štátny znak Mongolska** (mongolsky *Монгол улсын төрийн сүлд*, *Mongol ulsyn töriin süld*) bol prijatý 12. februára 1992 po páde komunistickej vlády. Znak je tvorený modrým kruhom, v ktorého strede je okrídlený letiaci kôň v kombinácii so sojombom, symbolizujúcim mongolskú nezávislosť, suverenitu a ducha národa. Kruh je ohraničený *Tumeň nusan*, symbolizujúcim večnosť. Na vrchole znaku je*chandmani*, tri budhistické klenoty (modrý, červený a zelený) symbolizujúce minulosť, súčasnosť a budúcnosť. Pod koňom je zelené pohorie, s kruhom osudu uprostred.

Historické znaky
----------------

V rokoch 1960 až 1991 sa v Mongolskej ľudovej republike používal podobný znak s niekoľkými odlišnými prvkami. V strede znaku bol normálny kôň s jazdcom, zobrazení idúci ku zlatému slnku (komunizmu) nad horami. Budhistická symboly boli nahradené symbolmi socializmu. V dolnej časti znaku bolo ozubené koleso (symbol industrializácie), z ktorého vychádzali po obvode kruhu obilné klasy (symbol poľnohospodárstva). Hore bola červená päťramenná hviezda zo socialistickej verzia sojomba. Obilné klasy boli previazané stuhou v mongolských národných farbách so zlatým nápisom *'БНМАУ'*, skratka pre*Бүгд Найрамдах Монгол Ард Улс*(Mongolská ľudová republika).

* Štátny znak Mongolskej ľudovej republiky 1940 – 1941Štátny znak Mongolskej ľudovej republiky 1940 – 1941
* Štátny znak Mongolskej ľudovej republiky 1941 – 1960Štátny znak Mongolskej ľudovej republiky 1941 – 1960
* Štátny znak Mongolskej ľudovej republiky 1960 – 1991Štátny znak Mongolskej ľudovej republiky 1960 – 1991

Sojombo
-------

Mongolské sojombo v dvoch variantoch Jednotlivé prvky *sojomba* majú symbolický význam. Najhornejšia figúra predstavuje oheň, symbol šťastia a spokojnosti. Jeho tri plamene znamenajú minulosť, prítomnosť i budúcnosť. Slnko a mesiac sú predstavou "*sveta*" a večnosti (mladý mesiac je otcom Mongolska a zlaté slnko jeho matkou). Ďalší prvok, trojuholník (iný je na spodku ideogramov), symbolizuje šíp a kopiju obrátenú hrotom k zemi, čo v mongolskej heraldike znamená "*smrť nepriateľovi*". Úzky obdĺžnik (opäť v dvojici) pripomína rovinu stepi, priamočiarosť, spravodlivosť a čestnosť. Uprostred znaku je kruh "Jin-jang", starý budhistický symbol jednoty protikladov (ohňa a vody, neba a zeme, muža a ženy), pripominajúci v tomto prípade telá dvoch rýb primknutých k sebe v nekonečnom kruhu prechádzajúce jedna v druhú. Zľava i sprava sú dva vysoké obdĺžniky, symbolizujúce piliere, pevnosť, tvrdosť a príslovie "*Dvaja priatelia sú silnejší ako kamenné hradby*".

Pozri aj
--------

* Mongolsko
* Vlajka Mongolska
* Mongolská hymna
* Sojombo (symbol)

Iné projekty
------------

Commons
* Spolupracuj na Commons Commons ponúka multimediálne súbory na tému **Štátny znak Mongolska**

Zdroj
-----

* *Tento článok je čiastočný alebo úplný preklad článku Státní znak Mongolska na českej Wikipédii (číslo revízie nebolo určené).*
Poloha ostrova.
**Sjælland** je s rozlohou 7 031,3 km² najväčší ostrov Baltského mora a Dánska. S 2 208 348 obyvateľmi (1. január 2013) je zároveň aj najľudnatejším dánskym ostrovom. Leží medzi Baltským morom a Kattegatom, od Švédska je oddelený Öresundom a od ostrova Fyn Veľkým Beltom.

Geografia
---------

Na severovýchode ostrova leží dánske hlavné mesto - Kodaň, ktoré čiastočne leží aj na priľahlom ostrove Amager. Z administratívneho hľadiska je ostrov rozdelený medzi dva dánske regióny: Sjælland a Hovedstaden. 

Západne od Sjællandu leží ostrov Fyn, prostredníctvom ktorého je Sjælland spojený s dánskou pevninou, spojenie Fynu a Sjællandu zabezpečuje od roku 1998 most Storebæltsbroen. Južne ležia ostrovy Lolland, Falster a Møn. Od roku 2000 má spojenie so švédskym krajom Skåne vďaka Øresundsbroen (medzi Kodaňou a Malmö).

Najvyšší prirodzený bod ostrova je Kobanke (122,9 m n. m.). Gyldenløves Høj (125,5 m n. m.) je síce vyšší, ale prirodzene dosahuje výšku len 121,3 m n. m.

Významné mestá
--------------

Na ostrove Sjælland sa okrem Kodane nachádza viacero väčších miest:

* Roskilde (v severnej časti ostrova) s pamiatkou UNESCO, gotickou katedrálou
* Helsingør na severovýchode
* Næstved na juhu
* Køge na východe
* Taastrup severozápadne od Kodane
* Slagelse na západe
* Hillerød na severovýchode
* Holbæk na severe
* Ringsted v centrálnej časti ostrova

Referencie
----------

1. ↑  Danmarks Statistik: Statistical Yearbook 2009 - Geography and climate, Table 3 Area and population. Regions and inhabited islands (po anglicky; PDF; 39 kB)
2. ↑   *Zealand* [online]. Encyclopaedia Britannica, [cit. 2013-09-06]. Dostupné online. (po anglicky)

Pozri aj
--------

* Zoznam dánskych ostrovov

Iné projekty
------------

Commons
* Spolupracuj na Commons Commons ponúka multimediálne súbory na tému **Sjælland (ostrov)**

Zdroj
-----

*Tento článok je čiastočný alebo úplný preklad článku Seeland (Dänemark) na nemeckej Wikipédii.*

Súradnice: 55°32′22″S 11°46′19″V﻿ / ﻿55,539317°S 11,771851°V﻿ / 55.539317; 11.771851
**Prótofanes** alebo **Prótofanés** (starogr. Πρωτοφάνης – *Prótofanes*, iný prepis: *Prótofanés*) bol olympijský víťaz v zápasení a v pankratiu v roku 92 pred Kr.

Prótofanes z maloázijskej Magnésie nad Maiandrom bol na 172. olympijských hrách korunovaný olivovými vencami za víťazstvá v zápasení a pankratiu. Zápasenie (palé) sa v Olympii zaviedlo už v roku 708 pred Kr. a prvým víťazom tejto disciplíny bol Eurybatos zo Sparty. Prvým víťazom v pankratiu bol v roku 648 pred Kr. Lygdamis zo Syrakúz.

Záznam o olympijských víťazstvách Prótofana je uvedený v zozname olympijských víťazov od starovekého historika Eusebia z Kaisareie, ktorý vo vyhotovovaní tohto zoznamu čerpal z písomnosti Iulia Africana, autora diel, zachovaných prevažne len vo fragmentoch.

Olympijské víťazstvá Prótofana uvádza aj antický cestovateľ a spisovateľ Pausanias, ktorý v súvislosti s ním zaznamenal aj zvláštnu historku: „*Z Magnésanov pri Léthaiu (Léthaios, prítok rieky Maiandros) si Prótofanés odniesol víťazstvo v Olympii v ten istý deň v pankratiu a v zápasení. Do jeho hrobu raz vnikli lupiči v túžbe po koristi, po lupičoch tam potom vošli ľudia pozrieť sa na mŕtvolu, ktorá nemala rozdelené rebrá, ale zrastené od pliec až po najmenšie rebrá, lekármi zvané nepravé."* (Išlo pravdepodobne o degeneratívný proces na hrudníku, prejavujúci sa stuhnutím svaloviny až do stupňa tvrdosti kosti [myositis ossificans]. Vo vyššom štádiu je svalové tkanivo podobné kostnému tkanivu).

Referencie a bibliografia
-------------------------

1. 1 2  Eusebios, *Kronika* 2,193.
2. 1 2 3  Pausanias, *Periégésis tés Hellados*, 1,35,6.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246-247.
4. ↑  Josef Šusta. *Dějepisectví*. Praha : Nákl. Historického klubu, 1933. S. 9.
5. ↑  Pausanias, *Periégésis tés Hellados*, 5,21,10.
6. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 563 vysvětlivky.
7. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 510 vysvětlivky.

Pozri aj
--------

* Zoznam olympijských víťazov staroveku
Ústie Gangy
**Ústie** je časť rieky, prípadne potoka, kde sa vlieva do inej rieky, potoka, jazera, rybníka, mora alebo oceánu. Ústie môže vzniknúť buď prirodzenou cestou (napr. ústie Vltavy do Labe), alebo umelo (napr. ústie rieky do priehrady). Pri ústí je rieka väčšinou najširšia a má najvyšší prietok vody za jednotku času.

Ústie možno ľudskými zásahmi premiestňovať vytváraním tzv. polderov na morskom brehu. Ak sa more okolo ústia premení na súš a zostane len úzky pruh vody podobný rieke, vodný tok sa predĺži a stratí v novo vytvorenej úzkej časti svoju slanosť.

Druhy ústia
-----------

Ústie môže mať rôzny charakter a rozoznávame rôzne druhy ústí:

* delta
* estuár

Pomenovanie sídiel
------------------

Ústie je jedným z často používaných názvov pre mestá. Pomenovanie vzniklo vďaka nedalekému vyústeniu jednej rieky do druhej.

* Česko – Ústí nad Orlicí, Ústí nad Labem
* Kazachstan – Usť-Kamenogorsk
* Rusko – Usť-Džeguta, Usť-Ilimsk, Usť-Katav, Usť-Kut, Usť-Labinsk
* Poľsko – Ujście, Świnoujście
* Ukrajina – Usť-Čorna

Pozri aj
--------


|  |  |
| --- | --- |
| Portal | Portál vedy o Zemi |

* Sútok

Iné projekty
------------

Commons
* Spolupracuj na Commons Commons ponúka multimediálne súbory na tému **Ústie (rieka, potok)**
Portikus National Gallery v Londýne.
**Portikus** je stĺpová predsieň pred hlavným vchodom do budovy. Bol používaný často v antickej architektúre, potom znovu aj v novovekom staviteľstve v monumentálnych budovách.

Pri jednoduchších stavbách máva podobu otvoreného prístrešku pred dverami so sedlovou strieškou s nízkym trojuholníkovým štítom neseného dvoma stĺpmi.

Pronaos
-------

Pôdorys chrámu so zvýrazneným pronaosom.
**Pronaos** je vnútorná časť portika v gréckych a rímskych chrámoch. Je situovaná medzi kolonádou alebo stenou a vstupom do celly, alebo svätyne. Rímske chrámy mali často otvorený pronaos, bez stien iba so stĺpmi a mohol byť rovnako dlhý ako cella. Slovo pronaos je v gréčtine *pred chrámom*. V latinčine je pronaos označovaný aj ako antikum alebo prodomos.

Referencie
----------

1. ↑  Slovník cudzích slov (akademický)z r 2005.

Iné projekty
------------

Commons
* Spolupracuj na Commons Commons ponúka multimediálne súbory na tému **Portikus**

Pozri aj
--------

* Arkáda (architektúra)
* Kolonáda
* Stĺp

Literatúra
----------

* Dudák – Pošva – Neškudla, *Encyklopedie světové architektury: od menhiru k dekonstruktivismu.* 1./2. Praha: Baset 2000 – 1029 str. ISBN 80-86223-06-X
* C. Jöckle, Ch. Klemens, *Stavební slohy ve světové architektuře: přehled vývoje architektury od starověku do dneška*. Praha: Mladá fronta, 2005 - 240 s.; 27 cm ISBN 80-204-1305-7
* F. Prinaová, E. Demartiniová, *1000 let architektury*. V Praze: Slovart, 2006 - 428 s. ISBN 80-7209-838-1
* *Tento článok je čiastočný alebo úplný preklad článku Portico na anglickej Wikipédii.*
**Ružena Polónyová-Žaludová** (\* 11. júl 1908, Příbram – † 11. jún 1966, Nitra) bola hudobná pedagogička.

Rodina
------

* otec Václav Žalud
* matka Emílie rod. Pilousová
* manžel Gejza Polóny

Životopis
---------

V roku 1919 – 1923 študovala na reálke v Příbrami, 1923 – 1927 na Št. koedukačnom ústave. Roku 1928 – 1931 vyučovala na obecných školách v Prahe a súčasne si robila št. skúšky z hudby a tak získala diplom stredošk. učiteľky hudby. V roku 1941 – 1945 pôsobila na učiteľskom ústave v Banskej Bystrici. V roku 1959 – 1966 odborná asistentka na Pedagogickom ústave v Nitre. Spolupracovala na tvorbe učebníc a metodických príručiek hudobnek výchovy pre 8. a 9. ročník základných škôl a na skriptách pre padagogické inštitúty. Viedla spevácke zbory na školách, kde pôsobila.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 97102
* SNK: 162891
* VIAF: 8545156565707823500000
**Belušské Slatiny** sú rekreačným a turistickým strediskom na rozhraní Považského podolia (podcelok Ilavská kotlina) a Strážovských vrchov, v doline Slatinského potoka, pri ceste z Beluše do Mojtína.

Teplé zemito-sírnaté pramene s teplotou 19,3 °C dali podnet k vzniku kúpeľov známych a využívaných od 18. storočia na liečenie reumatických a kožných chorôb. Kúpele zanikli po 2. svetovej vojne.

Kúpeľné budovy sú v súčasnosti majetkom cirkvi a slúžia pre potreby rehoľníčok. Nie sú bežne prístupné verejnosti. Rekreačná oblasť pôvodne začínala bezprostredne za osadou Čerencové.
Na kóte 518,0 m stojí hradisko, čiastočne opevnené v dobe rímskej, pri miestnej kaplnke sa našla lužická bronzová ihlica z mladšej doby bronzovej. 

Smerom do Mojtína vedie cesta tiesňavovým prielomom Slatinského potoka, nazývaného aj Belušské vráta. Belušské Slatiny sú administratívnou súčasťou obce Beluša, 4 km juhovýchodne od nej.

Súradnice: 49°02′11″S 18°20′32″V﻿ / ﻿49,036486°S 18,34219°V﻿ / 49.036486; 18.34219
**Charmides** alebo **Charmidés** (starogr. *Χαρμίδης* – *Charmides*, iný prepis: *Charmidés*) bol olympijský víťaz v boxe dorastencov v roku 444 pred Kr.

Charmides z Élidy bol na 84. olympijských hrách v roku 444 pred Kr. korunovaný olivovým vencom za víťazstvo v boxe dorastencov. V Olympii sa box dorastencov zaviedol na 41. hrách v roku 616 pred Kr. a prvým víťazom tejto disciplíny bol Filótas zo Sybaridy.

Charmidovi sa za toto víťazstvo dostalo pocty byť zvečnený v podobe sochy umiestnenej v olympijskej Altide. Ešte v druhom storočí si ju mohol prezrieť cestovateľ a spisovateľ Pausanias, ktorý uvádza, že stála pri soche olympionika Pytharcha z Mantineie. Jeho socha sa žiaľ do dnešných dní nedochovala, ale podstavec jeho sochy so stopami nôh a nápisom sa našiel pri vykopávkach pred východným priečelým Diovho chrámu.

Referencie a bibliografia
-------------------------

1. 1 2  Pausanias, Michel Casevitz, Jean Pouilloux, François Chamoux, *Description de la Grèce*, str. 139
2. ↑  Pausanias, *Periégésis tés Hellados*, 6,7,1.
3. ↑  Eusebios, *Kronika* 2,193.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 247.
5. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 443.
6. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 568 vysvětlivky.

Pozri aj
--------

* Zoznam olympijských víťazov staroveku
Letecká úprava Mammut
Diaľkový vyhľadávací rádiolokátor FuMG 41/42 **Mammut** (označenie Luftwaffe) alebo FMO51/52 Seetakt (Kriegsmarine) firmy *Gema* bolo prepojenie ôsmich (resp. šiestich) anténových polí typu Freya do dvoch Freya prístrojov. Tým bolo možné lokalizovať ciele vo výške 8 000 m a vzdialenosti 300 km. Tieto antény boli montované pevne. Smerový lúč bolo možné elektronicky meniť o ±60°. Bol to prvý radar typu Phased-Array-Radar na svete.

Krycie označenie anglickej výzvednej služby znelo *Hoarding* (angl. bilbord) pravdepodobne podľa typickej formy prístroja.
Podľa správy z 20. apríla 1945 z konca svetovej vojny sa rádiová rozviedka domnievala, že ide o pokusné prístroje, ktoré nikdy operatívne nefungovali.

FuMG-41/42 „Mammut"

Technické parametre
-------------------

|  |  |
| --- | --- |
| -/- | FuMG-416 |
| Frekvenčný rozsah | 116 – 146 MHz |
| Maximálny výkon | 20 kW |
| Dĺžka impulzu | 2 – 3,5 μs |
| Rozsah otáčania | ±60° elektronicky |
| Rozsah lúča | 0,5° |
| Zásobovanie el. energiou | El. sieť alebo núdzové agregáty |
| Rozmer antény | 30×16 m (Luftwaffe), 20×14 m (Kriegsmarine) |
| Váha | neznáma |
| Dosah | 325 km |

Pozri aj
--------

Zoznam nemeckých radarov druhej svetovej vojny

Preklad
-------

*Tento článok je čiastočný alebo úplný preklad článku Mammut (Radar) na nemeckej Wikipédii.*
Autoritné údaje: * PIM: PIM84071


**Ján (Bahyl) Bahil** (\* okolo roku 1650, Badín – † okolo roku 1722, Nižný Skálnik), bol slovenský evanjelický farár spisovateľ a filozof.

Jeho syn bol evanjelický kňaz, náboženský spisovateľ a prekladateľ Matej Bahil.

Životopis
---------

Po absolvovaní domácich škôl študoval v rokoch 1667 – 1669 na univerzite vo Wittenbergu. V rokoch 1670 – 1686 pôsobil ako rektor, v rokoch 1686 – 1707 ako evanjelický farár Šiveticiach, v rokoch 1707 – 1714 na Mokrej Lúke. Bol často nábožensky prenasledovaný. Z Mokrej Lúky ho vyhnali majitelia muráňskeho panstva. Od roku 1714 pôsobil vo Vyšnom Skálniku. 

Zomrel okolo roku 1722 v Nižnom Skálniku (okres Rimavská Sobota).

Dielo
-----

Ján Bahil je autorom barokových dišpút z logiky: 

* *De evoluta logices notione et sophistica*, Wittenber, 1669;
* *Anaskepsis logica*, Levoča, 1669;

Referencie
----------

1. 1 2  www.binderovci.sk: Bahil, Ján

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.